CELEX: 62008TJ0012
Language: el
Date: 2009-05-06
Title: Απόφαση του Πρωτοδικείου (τμήμα αναιρέσεων) της 6ης Μαΐου  2009. # M κατά Ευρωπαϊκού Οργανισμού Φαρμάκων (EMEA). # Αίτηση αναιρέσεως - Υπάλληλοι - Προσφυγή ακυρώσεως - Βεβαιωτική πράξη - Παραδεκτό. # Υπόθεση T-12/08 P.

ΑΠΟΦΑΣΗ ΤΟΥ ΠΡΩΤΟΔΙΚΕΙΟΥ (αναιρετικό τμήμα)
      της 6ης Μαΐου 2009
      Υπόθεση T-12/08 P
      M
      κατά
      Ευρωπαϊκού Οργανισμού Φαρμάκων (EMEA)
      «Αίτηση αναιρέσεως – Υπαλληλική υπόθεση – Έκτακτοι υπάλληλοι – Αναπηρία – Αίτηση επανεξετάσεως αποφάσεως με την οποία απορρίφθηκε αρχική αίτηση περί συγκλήσεως της επιτροπής αναπηρίας – Προσφυγή ακυρώσεως – Πράξη μη υποκείμενη σε προσφυγή – Επιβεβαιωτική πράξη – Νέα και ουσιώδη πραγματικά περιστατικά – Παραδεκτό – Εξωσυμβατική ευθύνη – Ηθική βλάβη»
      Αντικείμενο: Αίτηση αναιρέσεως ασκηθείσα κατά της διατάξεως του Δικαστηρίου Δημόσιας Διοίκησης της Ευρωπαϊκής Ένωσης (πρώτο τμήμα) της
         19ης Οκτωβρίου 2007, στην υπόθεση F-23/07, M κατά EMEA (δεν έχει δημοσιευθεί ακόμη στη Συλλογή).
      
      Απόφαση: Η διάταξη του Δικαστηρίου Δημόσιας Διοίκησης της Ευρωπαϊκής Ένωσης (πρώτο τμήμα) της 19ης Οκτωβρίου 2007, στην υπόθεση F-23/07,
         M κατά EMEA (δεν έχει δημοσιευθεί ακόμη στη Συλλογή) αναιρείται. Η απόφαση του Ευρωπαϊκού Οργανισμού Φαρμάκων (EMEA) της 25ης
         Οκτωβρίου 2006, με την οποία απορρίφθηκε η αίτηση του Μ., της 8ης Αυγούστου 2006, περί συγκλήσεως της επιτροπής αναπηρίας
         στην περίπτωσή του ακυρώνεται. Ο EMEA υποχρεούται να καταβάλει στον αναιρεσείοντα αποζημίωση ύψους 3 000 ευρώ. Η αίτηση αναιρέσεως
         απορρίπτεται κατά τα λοιπά. Ο EMEA φέρει τα δικαστικά έξοδα της δίκης ενώπιον του Δικαστηρίου Δημόσιας Διοίκησης και της παρούσας
         δίκης.
      
      Περίληψη
      Υπάλληλοι – Αναπηρία – Έκτακτοι υπάλληλοι – Αίτηση επανεξετάσεως αποφάσεως περί μη κινήσεως της διαδικασίας αναπηρίας – Σημαντική
            παράταση της άδειας λόγω ασθενείας του ενδιαφερομένου μετά την απόρριψη της πρώτης αιτήσεώς του – Νέα πραγματικά περιστατικά
            που δικαιολογούν την επανεξέταση και την κίνηση της διαδικασίας
      (Καθεστώς που εφαρμόζεται επί του Λοιπού Προσωπικού, άρθρο 33)
      Σε περίπτωση υποβολής, εκ μέρους εκτάκτου υπαλλήλου, αιτήσεως επανεξετάσεως αποφάσεως της αρμόδιας αρχής για τη σύναψη συμβάσεων,
         με την οποία απορρίφθηκε αρχική αίτηση του εν λόγω υπαλλήλου περί συγκλήσεως της επιτροπής αναπηρίας, η εν λόγω αρχή πρέπει
         να επανεξετάσει την εν λόγω απόφαση, αν η νέα αίτηση στηρίζεται σε νέα και ουσιώδη πραγματικά περιστατικά και πρέπει να δεχθεί
         την αίτηση αυτή αν, υπό το πρίσμα των εν λόγω πραγματικών περιστατικών, δεν μπορεί να αποκλεισθεί, βάσει αντικειμενικών και
         αδιαμφισβήτητων στοιχείων που έχει στη διάθεσή της η ανωτέρω αρχή, ότι πληρούνται οι ουσιαστικές προϋποθέσεις εφαρμογής του
         άρθρου 33 του Καθεστώτος που εφαρμόζεται επί του Λοιπού Προσωπικού. 
      
      Η αρμόδια αρχή για τη σύναψη συμβάσεων οφείλει να προβεί σε μια τέτοια επανεξέταση όχι μόνο στην περίπτωση κατά την οποία
         η κατάσταση της υγείας του συγκεκριμένου εκτάκτου υπαλλήλου διαφέρει από εκείνη που είχε περιέλθει σε γνώση της κατά την έκδοση
         της αποφάσεως της οποίας ζητείται επανεξέταση ή στην περίπτωση που η ανικανότητα εργασίας του εν λόγω υπαλλήλου έχει άλλα
         παθολογικά αίτια από τα διαπιστωθέντα και ληφθέντα υπόψη με την επίμαχη απόφαση. Συγκεκριμένα, δεν μπορεί να αποκλεισθεί ότι
         ορισμένες νέες περιστάσεις, ακόμη και αν δεν καταδεικνύουν ότι έχει διαφοροποιηθεί η κατάσταση της υγείας του οικείου υπαλλήλου,
         μπορεί να είναι σε θέση να μεταβάλουν ουσιωδώς τις συνθήκες υπό τις οποίες ελήφθη η προγενέστερη απόφαση με την οποία απορρίφθηκε
         η αίτηση συγκλήσεως της επιτροπής αναπηρίας και, ως εκ τούτου, να χαρακτηρισθούν ως νέα και ουσιώδη πραγματικά περιστατικά
         που επιβάλλουν την επανεξέταση της εν λόγω αποφάσεως.
      
      Τέτοιο γεγονός συνιστά, μεταξύ άλλων, η παράταση της άδειας λόγω ασθενείας του ενδιαφερομένου για σημαντικό χρονικό διάστημα
         μετά την απόρριψη της πρώτης αιτήσεως περί συγκλήσεως της επιτροπής αναπηρίας, ακόμη και αν αυτή η νέα άδεια δικαιολογείται
         από την ίδια πάθηση που ελήφθη υπόψη κατά την απόρριψη της πρώτης αιτήσεως. Συγκεκριμένα, καίτοι, ασφαλώς, το οικείο όργανο
         μπορεί να συμπεράνει ότι η απουσία εκτάκτου υπαλλήλου από την εργασία του λόγω ασθενείας δεν δικαιολογεί τη σύγκληση της επιτροπής
         αναπηρίας, όταν το εν λόγω όργανο έχει στη διάθεσή του αντικειμενικά και αδιαμφισβήτητα στοιχεία που καταδεικνύουν ότι ο συγκεκριμένος
         υπάλληλος  θα είναι στο εγγύς μέλλον σε θέση να ασκήσει εκ νέου τα καθήκοντά του, εντούτοις, η παράταση της άδειας λόγω ασθενείας
         του εν λόγω προσώπου για σημαντικό χρονικό διάστημα συνιστά αναμφιβόλως σοβαρή ένδειξη δυνάμενη να εγείρει αμφιβολίες ως προς
         την προοπτική αναλήψεως των καθηκόντων του και να θέσει, συνεπώς, εν αμφιβόλω τη βασιμότητα της αρχικής αρνήσεως συγκλήσεως
         της επιτροπής αναπηρίας στην περίπτωσή του.
      
      (βλ. σκέψεις 59 και 63 έως 66)